
A vezető jogállása

Dolgozatom témája, a vezető jogállása, egy átfogó témabemutatásra utal. Struktúrájában is erre törekedtem és a célom az, hogy egy jól áttekinthető, tudományosan megalapozott képet adjak a hatályos, vezetőkre vonatkozó polgári jogi és munkajogi szabályozásról, annak kettősségéről, az esetleges – még kiküszöböletlen –problémákról.
A témaválasztásomban szerepet játszott, hogy ez egy abszolút aktuális jogi probléma, valamint a személyes érdeklődésem mind a polgári jog mind a munkajog iránt. Az új Ptk. hatálybalépésével a polgári jog struktúrája megváltozott. A Gt. bekerült a törvénykönyvbe, ezáltal a vezetőkre vonatkozó szabályozás is, mely igen nagy hatást gyakorolt a vezetők jogállására, a jogviszonyuk keletkezésére, annak milyenségére, a kárfelelősség kérdéskörére, az előreláthatóság szerepére valamint a jogviszony megszüntetésére, megszűnésére a munkajogi szabályok alkalmazásának szempontjából is. Az általam vázolt problémák lényegi feltárására törekedtem és azokra megoldási javaslatokat is igyekeztem tenni.
A témát a két szabályozás által indukált főbb csomópontokon keresztül vizsgálom és mutatom be a szabályozás kettősségét, beleértve a hasonlóságokat, különbözőségeket mindezt olykor jogesetekkel is szemlétesebbé téve. Nagy hangsúlyt fektettem a polgárjogászok és munkajogászok véleményeinek összehasonlítására, azok részletes vizsgálatára. Elsősorban gyakorló jogászok, a mindennapi életben előforduló lehetséges kérdéseit tettem fel én is a dolgozatomban, és törekedtem azok tudományos igényű megválaszolására.
A felhasznált szakirodalom relációjában, leginkább a kritikai forráselemzés módszerét alkalmaztam.
Kutatásom során vizsgáltam még:
- az összeférhetetlenségi szabályokat,
- a polgári jog által megfogalmazott kártérítési szabályokat,
- a károk típusát
- az előreláthatóság szerepét a kárfelelősség mértékének polgári jogi és munkajogi szempontjából.
Mindezekre a részletszabályok tisztázása miatt, illetve a tudományos források elemzése végett volt szükség.
Zárszóként a jövőben jelentkező problémák megoldása végett javasolom, egy egységes szabályozás kialakítását. 



